Գեղամ Բաղդասարյան

**Գեղամ Նիկոլայի Բաղդասարյան** (հոկտեմբերի 1, 1961, Սարդարաշեն, Ասկերանի շրջան, ԼՂԻՄ, Ադրբեջանական ԽՍՀ, ԽՍՀՄ), հայ լրագրող, հասարակական-քաղաքական գործիչ։

## Կենսագրություն
Գեղամ Բաղդասարյանը ծնվել է 1961 թ. հոկտեմբերի 1-ին Ասկերանի շրջանի Սարդարաշեն գյուղում։ 1978 թ. ավարտել է Ստեփանակերտի № 7 միջնակարգ դպրոցը։ 1982 թ. գերազանցությամբ ավարտել է Արցախի պետական համալսարանի մանկավարժական ինստիտուտի լեզվագրական բաժինը։ 1982-1984 թթ.-ին ծառայել է ԽՍՀՄ Զինված ուժերում, այնուհետև աշխատանքի է անցել «Խորհրդային Ղարաբաղ» թերթում, որտեղ աշխատել է մինչև 1991 թ.-ը, նախ՝ թարգմանիչ, ապա թղթակից, հետո՝ հրապարակախոսության բաժնի վարիչ։ 1991 թ. եղել է «Արցախ» հանդեսի ավագ խմբագիր, տարբեր ժամանակահատվածներում աշխատակցել «Ամարաս» ու «Արցախյան ժամանակ» թերթերին։ 1992-1993 թթ.-ին եղել է Արցախի Հանրապետության առաջին գումարման Ազգային Ժողովի լրատվական ծառայության ղեկավար և Արցախի Հանրապետության նախագահի մամուլի քարտուղար։ 1994 թ. աշխատել է Արցախի հեռուստատեսությունում, ապա մինչև պատերազմի ավարտը ծառայել Արցախի Հանրապետության Պաշտպանության բանակում՝ որպես ուսումնական գնդի հրամանատարի քաղաքական գծով տեղակալ։ Նույն տարում նշանակվել է «Արցախ» թերթի գլխավոր խմբագրի պաշտոնակատար։ 1995 թ. ծառայել է Արցախի Հանրապետության Պաշտպանության բանակում։ 1996 թ. ժամանակավորապես տեղափոխվել է Ռուսաստանի Կալինինգրադի մարզ, աշխատել տեղի «Սվոբոդնայա զոնա» և «Կալինինգրադսկայա պրավդա» մարզային թերթերում։ Եղել է Մոսկվայում լույսընծայվող «Նոյես Դոյչլանդ» թերթի սեփական թղթակիցը տարածաշրջանում։ 1997 թ. հաստատվել է Երևանում, որպես թողարկու խմբագիր աշխատել «Նոյյան տապան» գործակալությունում։ Նույն տարում վերադարձել է Ստեփանակերտ, նշանակվել Տեղեկատվության ու մամուլի նորաստեղծ դեպարտամենտի պետի տեղակալ։ Աշխատակցել է «Հայաստանի Հանրապետություն» թերթին։ 1998 թ.-ից Ստեփանակերտի մամուլի ակումբի նախագահ է։ 1998 թ. նշանակվել է «Ազատ Արցախ» հանրապետական պաշտոնաթերթի գլխավոր խմբագիր։ 1999 թ. մի խումբ գործընկերների հետ հիմնադրել է «10-րդ նահանգ» հասարակական-քաղաքական թերթը, եղել նրա գլխավոր խմբագիր։ Թերթի գործունեությունը ժամանակավոր դադարեցվելուց հետո աշխատակցել է «Հայկական ժամանակ» թերթին։ 2004-2008 թթ. խմբագրել է «Դեմո» հանրային թերթը։ 2005 թ. հունիսի 19-ին համամասնական ընտրակարգով ընտրվել է Արցախի Հանրապետության չորրորդ գումարման Ազգային Ժողովի պատգամավոր։ 2009 թ.-ից «Անալիտիկոն» վերլուծական հանդեսի գլխավոր խմբագիր է։ Եղել է «Հարավային Կովկաս» լրագրողական միջազգային կազմակերպության համանախագահ, Ռուսաստանի լրագրողների միության Էքստրեմալ լրագրության կենտրոնի փորձագետ, մասնակցել տարածաշրջանային ու միջազգային մի շարք լրագրողական ու խաղաղարար ծրագրերի։

Ամուսնացած է, ունի մեկ զավակ։

## Գրքեր
* «Ճանապարհորդություն ի Հայս» (2000 թ.)

## Պարգևներ
* «Մայրական երախտագիտություն» մեդալ (1997 թ.)

## Ծանոթագրություններ

## Արտաքին հղումներ
* ՊԱՏԳԱՄԱՎՈՐՆԵՐ 
* Երբ ասում ենք՝ Արցախում ապրելը հերոսություն է, այնտեղ ապրողին անելու ոչինչ չենք թողնում
* Որ ասում եք՝ միասնականություն, ամեն ինչ նկատի ունեք, բացի հասարակ մարդուց․ Գեղամ Բաղդասարյան
* Հայաստանում Արցախի ու արցախցիների նկատմամբ ատելություն չկա՛
* Իսկ ո՞ր Արցախ պիտի վերադառնան մարդիկ
* Իմ ֆասադը քո ֆասադից լավն է…
* Արժանապատվությունը անվտանգության բաղադրիչ է
* Արցախ. միջադեպերի օպերատիվ հետաքննությունը հրամայական է
* Արցախ. համավարակը համաջանք է պահանջում
* Ո՞րն է Արցախի զարգացման մոդելը
* Ո՞րն է Արցախի ապագայի մեր տեսլականը
* Լեռնային Ղարաբաղի օրինակը. Գեղամ Բաղդասարյան
* Գեղամ Բաղդասարյան
* «Իրավիճակ պիտի փոխվի նաև Արցախում». Գեղամ Բաղդասարյան

Կատեգորիա:Հայ քաղաքական գործիչներ
Կատեգորիա:Արցախի Հանրապետության Ազգային ժողովի պատգամավորներ
Կատեգորիա:ՀԹՎ 2023 հոդվածներ
Կատեգորիա:Հայ լրագրողներ
Կատեգորիա:Հայ հասարակական գործիչներ